CELEX: 32020D0286
Language: hu
Date: 2020-02-27 00:00:00
Title: a Tanács (EU) 2020/286 Határozata (2020. február 27.) egy anyagnak a kábítószerek és pszichotrop anyagok tiltott kereskedelme elleni ENSZ-egyezmény I. táblázatában található anyagjegyzékbe való felvétele tekintetében a Kábítószer-bizottság 63. ülésszakán az Európai Unió nevében képviselendő álláspontról

2.3.2020   
               
               
                  HU
               
               
                  Az Európai Unió Hivatalos Lapja
               
               
                  L 62/24
               
            
         A TANÁCS (EU) 2020/286 HATÁROZATA
         (2020. február 27.)
         egy anyagnak a kábítószerek és pszichotrop anyagok tiltott kereskedelme elleni ENSZ-egyezmény I. táblázatában található anyagjegyzékbe való felvétele tekintetében a Kábítószer-bizottság 63. ülésszakán az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben a 218. cikkének (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A kábítószerek és pszichotrop anyagok tiltott kereskedelme elleni 1988. évi ENSZ-egyezmény (a továbbiakban: egyezmény) 1990. november 11-én lépett hatályba, amelyet az Unió a 90/611/EGK tanácsi határozattal (1) kötött meg.
                  
               
                     (2)
                  
                  
                     Az egyezmény 12. cikkének (2)–(7) bekezdése alapján az egyezmény kábítószer-prekurzorokat tartalmazó táblázataiba további anyagok vehetők fel.
                  
               
                     (3)
                  
                  
                     A Kábítószer-bizottság a 2020. március 2. és 6. között Bécsben megrendezésre kerülő 63. ülésszakán várhatóan egy anyagnak az egyezmény I. táblázatába való felvételéről fog határozni.
                  
               
                     (4)
                  
                  
                     Helyénvaló meghatározni az Unió által a Kábítószer-bizottságban képviselendő álláspontot, mivel a határozat joghatással bír majd az Unióban, és meghatározó módon fogja befolyásolni az uniós jog tartalmát, nevezetesen a 111/2005/EK tanácsi rendeletet (2), valamint a 273/2004/EK európai parlamenti és tanácsi rendeletet (3).
                  
               
                     (5)
                  
                  
                     A Nemzetközi Kábítószer-ellenőrző Szerv értékelése szerint a metil-alfa-fenil-acetoacetát (MAPA) anyagot gyakran használják az amfetamin és a metamfetamin tiltott előállításához. A rendelkezésre álló bizonyítékok azt mutatják, hogy ezen kábítószerek és pszichotrop anyagok tiltott gyártása olyan nagyságrendű és annyira elterjedt, hogy az már komoly közegészségügyi és társadalmi problémának minősül, ami indokolttá teszi a metil-alfa-fenil-acetoacetát (MAPA) nemzetközi ellenőrzés alá vonását. Az illegálisan előállított amfetamin és a metamfetamin jelentős közegészségügyi és szociális problémák forrása az Unióban. A metil-alfa-fenil-acetoacetát (MAPA) kereskedelmével kapcsolatos incidenseknek mind a száma, mind a gyakorisága növekszik, és az Unióban szervezett bűnözői csoportok illegálisan exportálnak amfetamint és metamfetamint harmadik országokba.
                  
               
                     (6)
                  
                  
                     Az Unió álláspontját az Unió azon tagállamainak kell képviselniük, amelyek tagjai a Kábítószer-bizottságnak,
                  
               ELFOGADTA EZT A HATÁROZATOT:
         
            1. cikk
            Az Unió által a Kábítószer-bizottság 63. ülésszakán képviselendő álláspont az, hogy a metil-alfa-fenil-acetoacetátot (MAPA) fel kell venni az egyezmény I. táblázatába.
         
         
            2. cikk
            Az 1. cikkben meghatározott álláspontot az Unió azon tagállamai képviselik együttesen eljárva, amelyek tagjai a Kábítószer-bizottságnak.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2020. február 27-én.
            
               
                  a Tanács részéről
               
               
                  az elnök
               
               D. HORVAT
            
         
         
            (1)  A Tanács 90/611/EGK határozata (1990. október 22.) az Egyesült Nemzetek Szervezete keretében a kábítószerek és pszichotróp anyagok tiltott kereskedelme elleni egyezménynek az Európai Gazdasági Közösség részéről történő megkötéséről (HL L 326., 1990.11.24., 56. o.).
         
            (2)  A Tanács 111/2005/EK rendelete (2004. december 22.) a kábítószer-prekurzoroknak az Unió és harmadik országok közötti kereskedelme nyomon követésére vonatkozó szabályok megállapításáról (HL L 22., 2005.1.26., 1. o.).
         
            (3)  Az Európai Parlament és a Tanács 273/2004/EK rendelete (2004. február 11.) a kábítószer-prekurzorokról (HL L 47., 2004.2.18., 1. o.).